Դրանից հետո կարգին ընտրողները լռեցին: Հիմա, եթե Սանասարյանը խոստովանում է, որ իրենց օրոք շարունակում են թալանել, ապա Մարությանը մեր դեմ խաղ չկա ասելով փաստորեն բացատրում է, թե ինչու: Բանն այն է, որ մեր դեմ խաղ չկա ասում էինՙ ոչ թավշյա Հայաստանում, հենց այդ պատճառով էլ թալանում էին կամ գող տեսնելիսՙ աչքերը փակում: Ես չեմ պնդում, որ «Իմ քայլը» դաշինքը, Քաղաքացիական պայմանագիր կուսակցությունը դարձել են ՀՀԿ, բայց ես պնդում եմ, որ այդ ճանապարհին են: Այս հարցում շատ կարեւոր են առաջիկա ընտրությունները, ինչպես երեւանյան, այնպես էլ համապետական: Եթեՙ նախ մայրաքաղաքի ավագանիում, ապա հանրապետության խորհրդարանում Քաղաքացիական պայմանագիրը դարձավ բացարձակ մեծամասնություն, ինչը շատ հավանական է, ապա հաջորդ օրը վարչապետ Փաշինյանին լրագրողները հարցնելու են, թե գիտե՞ք, որ Ձեր օրոք ոչ միայն ներգաղթ չի լինում, այլեւ արտագաղթը շարունակվում է, ու նա պատասխանելու էՙ «Իյա, իրո՞ք»...